text: Regnen væltede ned over Sydjylland 
  09 juni 2011 kl. 07.08
  Især Syd- og Midtjylland samt Fyn har fået voldsomme regnmængder i løbet af onsdag eftermiddag og først på aftenen.
  - Flere steder har der lokalt været tale om skybrud, siger Thyge Rasmussen, vagtchef på Danmarks Meteorologiske Institut (DMI), til Ritzau.
  Ved målestationen i Alslev i Sydjylland faldt der på kort tid 60 millimeter, mens andre dele af regionen inden for få timer fik fra 25 til 45 millimeter.
  Til sammenligning faldt der i hele juni måned sidste år 52 millimeter regn.
  
  Ti udrykninger
  Falck havde ti udrykninger til vandskader i Sydjylland.
  I Vejen i Sydjylland er en 34-årig mand i livsfare, da han kørte ind i en modkørende bil. Ulykken skyldtes ifølge politiet formentlig akvaplaning på grund af den megen regn.
  Koldfronten, der bringer regn og også nogen blæst med sig, ventes torsdag at gå i opløsning over Sydsverige.
  Det næste par dage er der udsigt til køligere vejr med enkelte byger, hvorefter det bliver mere sommerligt i pinsen.
  